દ્રોણ અને યુધિષ્ઠિર સદ્ય:ક્ષણે પોતપોતાના રથમાં સામસામે છે. દ્રોણનો રથ કૌરવસેનાની મોખરે છે અને પાંડવસેનાથી વીંટળાયેલો યુધિષ્ઠિરનો રથ મોખરેથી થોડો દૂર છે. દ્રોણ અને યુધિષ્ઠિર બંનેના રથ વચ્ચેનું અંતર અને બંનેની આસપાસ થઈ રહેલા કોલાહલને પરિણામે દ્રોણ અને યુધિષ્ઠિર બંનેમાંથી કોઈએ તારસ્વરમાં ઉચ્ચારેલા શબ્દો બીજાને માંડ માંડ સંભળાતા હોય, તો પણ એક બાજુએ તારસ્વરમાં ન ઉચ્ચારેલા શબ્દો બીજી બાજુ પહોંચવા શક્ય નથી. કૃષ્ણ, ભીમ, અર્જુન, બંને માદ્રેય, ધૃષ્ટદ્યુમ્ન અને સાત્યકિ એ બધા પાંડવાગ્રણીઓ યુધિષ્ઠિરની આસપાસ લડી રહ્યા છે, અને તે સૌને દ્રોણ તથા યુધિષ્ઠિર વચ્ચે થયેલો પ્રશ્નોત્તર સંભળાયો છે. તેમજ, દુર્યોધન, કર્ણ, કૃપ ઇત્યાદિ કૌરવાગ્રણી દ્રોણની આસપાસ લડી રહ્યા છે, અને તે સૌને દ્રોણે યુધિષ્ઠિરને પૂછેલો પ્રશ્ન અને તે પ્રશ્નનો દ્રોણને સંભળાયેલો યુધિષ્ઠિરનો ઉત્તર બંને સંભળાયા છે. અશ્વત્થામા હજૂ પણ તે બધા દેખી ન શકે એટલો દૂર ક્યાંક લડે છે.